Cadavrele a cinci schiori dispăruți au fost găsite în Alpii Elvețieni, a anunțat poliția. Autoritățile locale caută în continuare o a șasea persoană, potrivit BBC.
Sâmbătă a fost lansată o operațiune uriașă de căutare și salvare după ce grupul a dispărut în apropierea muntelui Tete Blanche, înalt de 3.706 metri.
Aceștia plecaseră din Zermatt, unde se află celebrul munte Matterhorn, într-o excursie de schi spre Arolla, de-a lungul graniței elvețiano-italiană.
Cinci dintre cei șase schiori au fost găsiți la ora locală 21:20 (20:20 GMT) "fără niciun semn de viață", se arată într-un comunicat al poliției elvețiene din cantonul Valais.
Autoritățile au declarat anterior pentru BBC că toți schiorii sunt cetățeni elvețieni și au vârste cuprinse între 21 și 58 de ani.
Poliția locală a declarat că echipele de pe ambele părți ale traseului au fost alertate, dar că vremea severă a îngreunat operațiunea.
În Alpi au fost vânturi puternice de câteva zile, iar în ultimele 24 de ore au căzut ninsori abundente. Saas-Fee, o stațiune de iarnă învecinată cu Zermatt, este în prezent izolată din cauza zăpezii.
Anjan Truffer, șeful serviciului de salvare aeriană din Zermatt, a declarat pentru BBC că vremea este atât de rea încât "zborul nu este o opțiune", cu "vânturi foarte puternice, zăpadă abundentă, pericol mare de avalanșă și vizibilitate zero".
Traseul este foarte popular, dar este potrivit doar pentru cei mai experimentați schiori și poate dura mai multe zile.